O(u)like seeperdjie behandel | Netwerk24
Deur Jackie Kruger 05 Augustus 2016 14:41
Dié olike Knysna-seeperdjie is deur 'n veearts behandel. Foto: VERSKAF
'n Ongewone pasiëntjie is vandeesweek deur 'n veearts op Knysna behandel.
Die veearts se hulp is ingeroep nadat 'n seeperdjie by Sanparke se kantoor op Knysna olik gelyk het.
Luidens inligting op die Facebookblad van die Knysna-veeartsenykliniek het die seeperdjie aan onderhuidse emfiseem gely, wat behels dat lugsakkies onder die vel van sy stert vasgevang is.
Hy is na 'n aparte tenk verskuif waar hy met medisinale water behandel word. Dit is 'n individuele probleem en die ander seeperdjies sal nie dieselfde toestand ontwikkel nie.
Die Knysna-seeperdjie (Hippocampus capensis) kom hoofsaaklik in die Knysna-strandmeer voor. Dié sspesie is die enigste ter wêreld wat net in riviermondings voorkom.
Hul beperkte verspreiding maak hulle die mees bedreigde seeperdjies ter wêreld.
'n Klein aantal van die seeperdjies kom ook in die Keurboomsrivier in Plettenbergbaai en Swartvlei naby Sedgefield voor.
Hippocampus capensis is die eerste seeperdjie wat op die Wêreldbewaringsunie (IUCN) se rooidatalys as bedreig geklassifiseer is.
Seeperdjies is volwaardige visse – hulle haal deur kiewe asem en swem met vinne.
* Verlede jaar in April is 'n klomp dooie Knysna-seeperdjies in 'n vangnet in die Knysna-strandmeer gevind. Volgens Sanparke is dit onwettig om seeperdjies uit hul habitat te verwyder. Mense wat met seeperdjies in hul besit betrap word, kan vervolg word en tronkstraf kry